เป็นเม็ดเป็นจุดเล็กๆขึ้นแบบกระจายตามขามานานแล้วครับ สัมผัสดูจะรู้สึกสากๆ ไม่มีสีแดง ไม่คัน ไม่เจ็บ ถ้าแกะจะเหมือนมีผงหรือจุดสีขาว อยากรู้ว่าเป็นอะไรครับ ควรรักษาและดูแลตัวเองอย่างไร
สวัสดีค่ะ จุดเล็กๆ บนผิวหนังบริเวณขา ไม่มีอาการแดง ไม่คัน ไม่เจ็บดังกล่าว น่าจะเป็นโรคขนคุด ซึ่งพบได้ 2 ลักษณะคือชนิดที่ 1 เริ่มเป็นในเด็กเล็กก่อนอายุ 2 ขวบและอาการดีขึ้นก่อนเข้าสู่วัยรุ่นชนิดที่ 2 เริ่มเป็นในวัยรุ่น และอาการดีขึ้นเมื่ออายุมากขึ้นโรคขนคุดเกิดจากการสะสมของเคอราตินที่มากไป และไปทำให้รูขุมขนเกิดการอุดตันของรูขุมขน และทำให้ขนไม่สามารถโผล่พ้นผิวหนังออกมาได้ จึงเกิดเป็นตุ่มตามรูขุมขนมากมาย ทำให้เวลาสัมผัสผิวหนังดูสากคล้ายกระดาษทราย บริเวณที่พบบ่อย คือ ต้นแขนด้านนอก ต้นขาด้านนอก มักไม่มีอาการคันหรือเจ็บ ยกเว้นเกิดการอักเสบร่วมด้วยโรคขนคุดไม่มีทางรักษาให้หายขาด แต่เมื่ออายุมากขึ้น อาการจะค่อยๆหายไปได้เอง การดูแลที่จะช่วยไม่ให้เป็นมากขึ้น เช่น- ไม่แกะ ไม่เกา หรือขัดถูผิวหนังบริเวณที่เป็นขนคุดรุนแรงเกินไป- ไม่ควรใช้น้ำอุ่นอาบน้ำ หรือแช่น้ำนานเกินไป เพราะเมื่ออาบน้ำร้อนหรืออยู่ในน้ำเป็นเวลานานจะทำให้ไขมันที่ผิวหนังถูกกำจัดไปและทำให้ผิวแห้ง อาการก็จะยิ่งเป้นมากขึ้น- หลีกเลี่ยงสบู่หรือครีมอาบน้ำที่รุนแรงและทำให้ผิวแห้งเกินไป- ใช้ครีมบำรุงที่ให้ความชุ่มชื้นแก่ผิวเป็นประจำ และอาจเลือกใช้ครีมที่มีส่วนผสมที่ช่วยผลัดเซลล์ผิว เช่น urea cream, AHA, salicylic acid เป็นต้น- หลีกเลี่ยงการใส่เสื้อผ้าที่คับหรือเข้ารูปจนเกินไป เพราะอาจทำให้เกิดการเสียดสีที่ผิวหนังแต่หากเป็นมาก หรือมีการอักเสบ คือ มีอาการเจ็บ และบวมแดงของรูขุนขน ควรไปพบแพทย์เพื่อรับยาทารักษาค่ะ